· Deloitte/Grimaldi (2022), Study to support the preparation of an impact assessment on a potential EU initiative increasing convergence of national insolvency laws, Abbozz tar-Rapport Finali, DĠ JUST, Marzu 2022.

· Spark, Tipik, “Study on the issue of abusive forum shopping in insolvency proceedings”, DĠ JUST, Frar 2022 (kuntratt speċifiku nru JUST/2020/JCOO/FW/CIVI/0160).

· Spark, Tipik, “Study on tracing and recovery of debtor’s assets by insolvency practitioners” DĠ JUST, Marzu 2022 (kuntratt speċifiku nru JUST/2020/JCOO/FW/CIVI/0172).

Il-materjal miġbur u użat sabiex jinforma l-valutazzjoni tal-impatt kien ġeneralment fattwali jew inkella ġie minn sorsi ta’ reputazzjoni tajba u rikonoxxuti sew u li jaġixxu bħala parametri referenzjarji u punti ta’ referenza għas-suġġett. Il-kontribut li ġie riċevut mill-partijiet ikkonċernati matul l-attivitajiet ta’ konsultazzjoni ġeneralment ġie ttrattat bħala opinjonijiet, sakemm ma kienx ta’ natura fattwali.

•Valutazzjoni tal-impatt

Il-valutazzjoni tal-impatt analizzat tliet dimensjonijiet ewlenin tal-liġi dwar l-insolvenza: (i) l-irkupru ta’ assi mill-patrimonju tal-insolvenza llikwidat; (ii) l-effiċjenza tal-proċeduri; u (iii) id-distribuzzjoni prevedibbli u ġusta tal-valur irkuprat fost il-kredituri. Dawn it-tliet dimensjonijiet ikopru, b’mod partikolari, kwistjonijiet relatati ma’ azzjonijiet revokatorji, traċċar tal-assi, id-dmirijiet u r-responsabbiltà tad-diretturi, il-bejgħ ta’ kumpanija bħala negozju avvjat permezz ta’ “proċedimenti pre-pack”, l-iskattatur tal-insolvenza, reġim speċjali tal-insolvenza għall-mikrointrapriżi u l-intrapriżi żgħar, il-gradazzjoni ta’ pretensjonijiet u l-kumitati tal-kredituri. L-għażliet ġew identifikati abbażi ta’ kontribut minn grupp ta’ esperti dwar il-liġi dwar ir-ristrutturar u l-insolvenza, studju u skambji ddedikati mal-partijiet ikkonċernati. Dawn ġew analizzati fir-rigward ta’ tliet objettivi, jiġifieri jekk: (i) jippermettux valur ta’ rkupru ogħla; (ii) iwasslux għal durata iqsar tal-proċedimenti tal-insolvenza; u (iii) inaqqsux l-inċertezza legali u l-kostijiet tal-informazzjoni, b’mod partikolari għall-investituri transfruntiera.

Il-proposta u l-valutazzjoni tal-impatt riveduta jindirizzaw il-kummenti li waslu mingħand il-Bord tal-Iskrutinju Regolatorju, li kkonkluda fl-ewwel opinjoni tiegħu fl-24 ta’ Ġunju 2022 li kienu meħtieġa aġġustamenti għall-valutazzjoni tal-impatt qabel ma jsir progress b’din l-inizjattiva. Inġabret aktar evidenza dwar kif il-proċedimenti attwali ta’ insolvenza jaffettwaw b’mod negattiv l-investiment transfruntier fis-suq uniku u kif dan jikkumpara ma’ fatturi oħra. Aktar informazzjoni dwar id-differenzi bejn il-pajjiżi fir-regoli dwar l-insolvenza żdiedet mat-test ewlieni u mal-Anness 5. Id-differenzi bejn id-Direttiva (UE) 2019/1023, ir-Regolament (UE) 2015/848 u din il-proposta ġew spjegati b’mod aktar estensiv. Saret analiżi addizzjonali dwar l-impatt tal-miżuri differenti fuq il-kapaċità ġudizzjarja u dwar kif il-partijiet ikkonċernati qiesu l-miżuri differenti. Il-kompromessi bejn l-għażliet ta’ politika ġew artikolati b’mod aktar ċar, u l-fehmiet tal-partijiet ikkonċernati ġew irrapportati f’aktar dettall.

Il-Bord tal-Iskrutinju Regolatorju eżamina l-valutazzjoni tal-impatt riveduta u ħareġ it-tieni opinjoni pożittiva tiegħu fl-10 ta’ Ottubru 2022, mingħajr riżervi. Il-Bord innota li l-valutazzjoni tal-impatt tjiebet b’mod sinifikanti, u ta xi suġġerimenti għal aktar titjib.

Din il-proposta għandha impatt kemxejn pożittiv fuq id-diġitalizzazzjoni, li jinħoloq b’mod partikolari minn grad ogħla ta’ awtomatizzazzjoni tal-proċess fil-proċedimenti ta’ stralċ simplifikati għall-mikrointrapriżi u l-użu ta’ portal diġitali (il-Portal Ewropew tal-Ġustizzja) biex tiġi pprovduta informazzjoni faċli għall-utent dwar il-karatteristiċi ewlenin tar-reġimi ta’ insolvenza u l-gradazzjoni tal-pretensjonijiet.

•Idoneità regolatorja u simplifikazzjoni

Iż-żieda fl-effiċjenza tal-proċedimenti ta’ insolvenza se tgħin biex jitnaqqas it-tul tal-proċedimenti ta’ insolvenza u biex jiżdied il-valur tal-irkupru f’każijiet ta’ insolvenza, li jfisser kostijiet aktar baxxi għall-istralċ tal-kumpaniji u rati ogħla ta’ rkupru għall-kredituri u għall-investituri.

Din il-proposta għandha wkoll l-għan li ttejjeb l-ambjent tan-negozju għall-SMEs. Billi żżid ir-rati ta’ rkupru mistennija għall-kredituri u għall-investituri esposti għal SMEs u għal kumpaniji oħra, il-proposta tfittex li tnaqqas ir-riskju perċepit tal-investiment fl-SMEs, li huwa mistenni li jiġi rifless f’kostijiet ta’ finanzjament aktar baxxi għall-SMEs, jekk kull fattur ieħor ikun l-istess. Fl-istess ħin, il-proposta ma timponix obbligi jew kostijiet ta’ konformità fuq l-SMEs li huma ekonomikament attivi u tissimplifika l-proċeduri għal dawk li jiffaċċjaw insolvenza.

Din il-proposta tintroduċi wkoll proċedura speċjali biex tiffaċilita u tħaffef l-istralċ tal-mikrointrapriżi, biex tippermetti proċess ta’ insolvenza aktar kosteffiċjenti għal dawk il-mikrointrapriżi. Dawn l-arranġamenti jappoġġaw ukoll l-istralċ ordnat ta’ mikrointrapriżi “mingħajr assi”, filwaqt li jindirizzaw il-kwistjoni li xi Stati Membri jirrifjutaw l-aċċess għal proċediment ta’ insolvenza jekk il-valur ta’ rkupru previst ikun inqas mill-kostijiet ġudizzjarji. Billi l-mikrointrapriżi kollha jingħataw il-possibbiltà li jibdew proċedimenti biex jindirizzaw id-diffikultajiet finanzjarji tagħhom, din il-proposta tiżgura li l-imprendituri fundaturi jkunu jistgħu jibbenefikaw mill-ħelsien mid-dejn u jibdew mill-ġdid, f’konformità mad-dispożizzjonijiet stabbiliti fid-Direttiva (UE) 2019/1023.

•Drittijiet fundamentali

Il-proposta tirrispetta d-drittijiet u l-libertajiet fundamentali kif minquxa fil-Karta tad-Drittijiet Fundamentali tal-Unjoni Ewropea, u trid tiġi implimentata kif xieraq. B’mod partikolari, din il-proposta tirrispetta d-drittijiet u l-libertajiet stabbiliti fl-Artikolu 7 (ir-rispett għall-ħajja privata u tal-familja), l-Artikolu 8 (il-protezzjoni tad-data personali), l-Artikolu 15 (il-libertà professjonali u dritt għax-xogħol), l-Artikolu 16 (il-libertà ta’ intrapriża), l-Artikolu 17 (id-dritt għall-proprjetà), l-Artikolu 27 (id-dritt tal-ħaddiema għall-informazzjoni u l-konsultazzjoni) u l-Artikolu 47(2) (id-dritt għal proċess imparzjali).

Il-proposta se tipprovdi lill-qrati maħtura b’aċċess għar-reġistri tal-kontijiet bankarji nazzjonali u għas-sistemi elettroniċi għall-irkupru tad-data kif ukoll għas-sistema interkonnessa ta’ reġistri ċentralizzati tal-kontijiet bankarji, il-punt ta’ aċċess uniku tal-BAR. Il-proposta se tipprovdi wkoll lill-prattikanti fl-insolvenza b’aċċess għar-reġistru tas-sidien benefiċjarji stabbilit fl-Istat Membru fejn ikun inbeda l-proċediment, kif ukoll għas-sistema ta’ interkonnessjoni tar-reġistri tas-sidien benefiċjarji, il-BORIS.

Ir-reġistri tal-kontijiet bankarji nazzjonali u s-sistemi elettroniċi tal-irkupru tad-data kif ukoll ir-reġistri tas-sidien benefiċjarji jiċċentralizzaw id-data personali. L-estensjoni tal-aċċess għal dawn ir-reġistri u s-sistemi u għall-punti ta’ aċċess uniċi għalhekk se jkollha impatt fuq id-drittijiet fundamentali tas-suġġetti tad-data, b’mod partikolari fuq id-dritt għall-ħajja privata u d-dritt għall-protezzjoni tad-data personali. Kwalunkwe limitazzjoni li tirriżulta għall-eżerċizzju tad-drittijiet u l-libertajiet rikonoxxuti mill-Karta għandha tikkonforma mar-rekwiżiti stabbiliti mill-Karta, b’mod partikolari fl-Artikolu 52(1).

Il-limitazzjoni hija prevista mil-liġi u hija ġġustifikata mill-ħtieġa li tissaħħaħ b’mod effettiv it-traċċabbiltà tal-assi fil-kuntest ta’ proċedimenti ta’ insolvenza li għadhom għaddejjin, inkluż f’ambjent transfruntier, għall-fini li jiġi massimizzat l-irkupru tal-valur mill-kumpanija insolventi għall-kredituri. Barra minn hekk, l-essenza tad-drittijiet u tal-libertajiet inkwistjoni huma rrispettati u l-limitazzjonijiet huma proporzjonati mal-għan segwit. L-impatt se jkun relattivament limitat, peress li d-data aċċessibbli u li tista’ tiġi mfittxija tkopri biss sett ta’ data, iddeterminat f’din il-proposta kif ukoll fl-istrumenti tal-UE li jistabbilixxu dawk is-sistemi, li huwa strettament meħtieġ biex jiġu ttraċċati l-assi li jappartjenu għall-patrimonju tal-insolvenza. Din il-proposta tiżgura li l-ipproċessar ta’ dik id-data jirrispetta r-regoli applikabbli tal-UE dwar il-protezzjoni tad-data. Ir-Regolament (UE) 2018/1725 japplika għall-ipproċessar ta’ data personali mill-istituzzjonijiet u l-korpi tal-Unjoni għall-finijiet ta’ din il-proposta.

Il-proposta tispeċifika b’mod partikolari l-għanijiet għall-ipproċessar tad-data personali u tirrikjedi li l-Istati Membri jaħtru l-qrati tal-insolvenza intitolati li jitolbu informazzjoni direttament mir-reġistri tal-kontijiet bankarji nazzjonali u mis-sistemi elettroniċi għall-irkupru tad-data. Il-proposta tobbliga wkoll lill-Istati Membri jiżguraw li l-persunal tal-qrati maħtura jżomm standards professjonali għoljin ta’ protezzjonijiet tad-data, li jkun hemm fis-seħħ miżuri tekniċi u organizzattivi biex tiġi protetta s-sigurtà tad-data għal standards teknoloġiċi għoljin għall-finijiet tal-eżerċizzju mill-qrati maħtura tas-setgħa li jaċċessaw u jfittxu informazzjoni dwar il-kontijiet bankarji u li l-awtoritajiet li joperaw ir-reġistri ċentralizzati tal-kontijiet bankarji jżommu rekords għal kull darba qorti maħtura taċċessa u tfittex informazzjoni dwar il-kont bankarju.

Barra minn hekk, il-proposta tidentifika b’mod ċar l-ambitu tal-informazzjoni miżmuma fir-reġistri tas-sidien benefiċjarji aċċessibbli mill-prattikanti fl-insolvenza.

Fl-aħħar nett, il-proposta tispeċifika li l-Kummissjoni ma tkunx qed taħżen data personali fir-rigward tal-interkonnessjoni tas-sistemi nazzjonali tas-subbasti elettroniċi u fiha dispożizzjonijiet dwar il-kontroll tad-data mill-Kummissjoni.